Malherbe Uitgewers-Publishers - Hoefslag van my hart
Hoefslag van my hart
Resensie deur: Sybie Kleynhans
(Skrywer/digter/dromer) van Potchefstroom.
Hoefslag van my hart is Franciska Mouton se eerste boek en wat ’n plesier was dit nie om te lees en saam met haar woorde te stap nie.
Daar is ’n paar dinge wat my krophou slaan en dit is eerstens haar taal, dit is ons praat-Afrikaans. Soos ons die woorde en die gedagtes uitspreek, vat sy die leser saam met haar woorde. .
Soos in Hoefslag van my hart: “Sy sluit haar oë en loop weer op ver paaie terug die verlede in.”
In Die Kassie vat sy jou terug na daardie skeurseer tyd van die ABO, kan jy die vrees en ook die vasberadenheid van tant Johanna, die Boervrou, proe en voel.
“Ouma kan rus. Ek sal na hom kyk.”
En in Een nag lank gelede sluit sy ’n grusame motorongeluk af na ’n soet, terugdink oomblik: “Dan maak hy maar ’n koffietjie en wag dat die nuwe dag moet breek.”
In Aandster word jy bewus dat Franciska aan die mooi van die liefde glo, in haar vingers vloei dit uit: “Mag ek die Aandster gaan pluk en aan jou vinger steek?”
Afgesien van die mooi woorde kan jy agterkom dat Franciska die natuur ken, haar liefde vir diere, veral perde vloei uit haar hart tot op die papier.
Voorwaar ’n bedkas-boek en die eerste van nog vele.
Omnibus 1 - Liefde soos geel Magrietjies:
Kaptein Marcus Fourie sukkel om sy vlugoorpak se broekspyp oor sy een voet te kry. “Verdomde ding, hy wil nou net nie oor my voet nie.”
Hy hop op een been rond, struikel, maak dit net-net tot by die bankie in die vlieëniers se kleedkamer.
“As jy jou stewels uittrek, ou maat, kan dit dalk beter gaan. Roer jou, ons vat die Gripen J A S 39 vir ’n spin vanoggend.” Luitenant Ricus Malan vat sy helm, waarop geverf staan ‘SKYHAWK’ uit sy locker. “Ek is lus vir daardie vlamgat vandag.”
Saam stap hulle oor die sementblad waar die Gripens in ’n skuins ry staan.
Die engine begin brul. Rewolusies tel op. Binne ’n paar tellings is die vegvliegtuig in die lug.
Omnibus 3 - Skrywers:Franciska Mouton-Sonja Brown-Piet Saayman
Tyd van vrees:
Dr. Cornel Schutte besluit om te gaan ondersoek instel na die bonatuurlike gebeure op ’n kleinhoewe nadat sy drie meisies behandel het met eienaardige krapwonde.
Ouma Gabrielle het nie verniet gesê: ‘Cornellie, jy is ook met die helmet gebore, nes ouma en jou oumagrootjie.
Droomvanger, die eerste novelle in die bundel en dan ook heel gepas die titel van hierdie bundel met novelles en kortverhale, boei die leser vanaf die eerste paar reëls.
Jana erf ’n bankrotplaas nadat Paul, haar man, noodlottig verwond is deur inbrekers. Met twee kinders op laerskool en ’n bank wat soos aasvoëls sit en wag om die lening op te roep, lyk haar sake maar beroerd. Armand Aukamp vind berusting vir sy seer gemoed in die bosveld, Leah en haar vriendin oorleef ’n vliegongeluk en beland saam op ’n verlate eiland...
En so stap die leser saam met Franciska se kleurvolle karakters wat telkens in allerhande situasies beland.
Droomvanger is propvol spanning, knop-in-die-keel situasies, lekker lag oomblikke en natuurlik WARE LIEFDE wat alles oorwin.